b'\n_START_ARTICLE_\nTomas ir D\xc5\xbeeris\n_START_SECTION_\nSiu\xc5\xbeetas\n_START_PARAGRAPH_\nDid\xc5\xbeioji dalis siu\xc5\xbeeto yra tarpusavio kovos tarp Tomo ir D\xc5\xbeerio, kurios vyksta ma\xc5\xbeame miestelyje, name, kurio savinink\xc4\x97 yra pagyvenusi moteri\xc5\xa1k\xc4\x97, kurios veidas n\xc4\x97ra rodomas, tik visada rodomos jos kojos su \xc5\xa1lepet\xc4\x97mis, nors vienoje serijoje \xe2\x80\x9eSaturday Evening Puss\xe2\x80\x9c savinink\xc4\x97s veido bruo\xc5\xbeai parodomi per sekund\xc4\x99 (ne visose serijose savinink\xc4\x97 yra rodoma). Ta\xc4\x8diau kai kurie siu\xc5\xbeetai gali vykti ir negyvenamoje saloje, teniso kortuose, plia\xc5\xbee, namo kieme ir sode, kruiziniame laive, koncert\xc5\xb3 sal\xc4\x97je, apsilankyti Italijoje. Taip pat dalis serij\xc5\xb3 nukelia \xc4\xaf viduram\xc5\xbei\xc5\xb3 Anglij\xc4\x85, Pranc\xc5\xabzij\xc4\x85, taip pat \xc4\xaf kompozitoriaus Mocarto laikus. Visose serijose katinas Tomas stengiasi visais b\xc5\xabdais pagauti peliuk\xc4\x85 D\xc5\xbeer\xc4\xaf, ta\xc4\x8diau jam, kad ir kaip besistengt\xc5\xb3, vis tiek nesiseka pa\xc4\x8diupti peliuk\xc4\x85 D\xc5\xbeer\xc4\xaf, nors kartais peliukas D\xc5\xbeeris jau b\xc5\xabna katino Tomo rankose ar net nasruose. Kartais kai kuriose serijose abu pagrindiniai persona\xc5\xbeai gali ir pad\xc4\x97ti vienas kitam sunkiose situacijose, kai reikia vienam arba abiem kovoti prie\xc5\xa1 bendr\xc4\x85 prie\xc5\xa1\xc4\x85- katin\xc4\x85 \xc5\xbdaib\xc4\x85, buldog\xc4\x85 Kiler\xc4\xaf, arba net prie\xc5\xa1 tris i\xc5\xa1 pa\xc5\xbei\xc5\xabros mielus ka\xc4\x8diukus._NEWLINE_Kiekvienas i\xc5\xa1 persona\xc5\xbe\xc5\xb3 turi ir savo pagalbinink\xc5\xb3 ir prie\xc5\xa1\xc5\xb3. Su katinu Tomu da\xc5\xbenai i\xc5\xa1daigas kre\xc4\x8dia tiek katinas \xc5\xbdaibas, tiek katinas Bu\xc4\x8das, tiek ir \xc5\xa1uo Spaikas. Peliukui D\xc5\xbeeriui pagelb\xc4\x97ja jo giminaitis ma\xc5\xbeas peliukas Niblas, an\xc4\x8diukas Krekeris, kanar\xc4\x97l\xc4\x97, \xc5\xa1uo, kuris buvo paleistas i\xc5\xa1 \xc5\xa1ungaud\xc5\xbei\xc5\xb3 automobilio, vienoje serijose peliukas D\xc5\xbeeris turi brol\xc4\xaf gali\xc5\xabn\xc4\x85, nuo kurio visi katinai i\xc5\xa1silaksto \xc4\xaf visas puses._NEWLINE_Visas \xc5\xa1is animacinis serialas yra \xc5\xbeymus ir smurtu, da\xc5\xbenai seriale pasirodo sprogimai, net \xc4\xafvair\xc5\xabs apkarpymai (da\xc5\xbeniausiai Tomo uodega), net pjaustymai, net mirtis, bet da\xc5\xbeniausiai visos serijos vyksta be kraujo praliejimo. Animacinio filmo serijose did\xc5\xbei\xc4\x85j\xc4\x85 dal\xc4\xaf muzikin\xc4\x97s interpretacijos vyksta d\xc5\xbeazo fone, su kuriuo pateikiamos \xc4\xafvairiausios emocijos, garsai, triuk\xc5\xa1mas.\n_START_SECTION_\nIstorija\n_START_PARAGRAPH_\nBaigiantis XX a. ketvirtajam de\xc5\xa1imtme\xc4\x8diui, kino kompanijos \xe2\x80\x9eMetro-Goldwyn-Mayer\xe2\x80\x9c animacijos skyrius pergyveno nema\xc5\xbe\xc4\x85 nuopol\xc4\xaf d\xc4\x97l prast\xc5\xb3 animacini\xc5\xb3 filmuk\xc5\xb3. Tuomet baigiantis XX a. ketvirtajam de\xc5\xa1imtme\xc4\x8diui kino kompanijos animacijos skyriaus vadovas Rudolfas Aizingas (Rudolf Ising) patik\xc4\x97jo dviems animatoriams Viljamui Hanai ir D\xc5\xbeozefui Barberai sukurti naujus persona\xc5\xbeus galin\xc4\x8dius konkuruoti su persona\xc5\xbeais Triu\xc5\xa1iu Baniu ir peliuku Mikiu. \xc5\xa0ie animatoriai jau tur\xc4\x97jo nema\xc5\xbeai patirties animacijos pasaulyje. Tod\xc4\x97l 1940 metais pasirod\xc4\x97 pirmas animacinio filmukas apie du persona\xc5\xbeus, kurie yra visais laikais prie\xc5\xa1ininkai ir tarpusavyje visad nesugyvena- katinas ir peliukas. Pirmoje serijoje \xe2\x80\x9ePuss Gets the Boot\xe2\x80\x9c katinas Tomas (tuo metu vadintas D\xc5\xbeasperu) kovojo ir gaud\xc4\x97 \xc4\xafvairiais b\xc5\xabdais peliuk\xc4\x85 D\xc5\xbeer\xc4\xaf (vadintas i\xc5\xa1 prad\xc5\xbei\xc5\xb3 D\xc5\xbeinksu). \xc5\xa0i serija buvo nominuota Oskaro apdovanojimams, ta\xc4\x8diau apdovanojimo negavo. Ta\xc4\x8diau \xc5\xa1i pirma serija sulauk\xc4\x97 didelio \xc5\xbei\xc5\xabrov\xc5\xb3 d\xc4\x97mesio ir prodiuseris Fredas Kvumbis pasi\xc5\xabl\xc4\x97 animatoriams toliau kurti filmukus apie \xc5\xa1iuos du persona\xc5\xbeus. Hanos\xc2\xa0\xe2\x80\x93 Barberos duetas per 17 met\xc5\xb3 suk\xc5\xabr\xc4\x97 116 serij\xc5\xb3. \xc5\xa0is animacinis serialas per t\xc4\x85 laik\xc4\x85 peln\xc4\x97 7 Oskaro apdovanojimus kategorijoje \xe2\x80\x9eGeriausias trumpametra\xc5\xbeinis animacinis filmas\xe2\x80\x9c._NEWLINE_1957 metais \xe2\x80\x9eMetro-Goldwyn-Mayer\xe2\x80\x9c animacijos skyrius d\xc4\x97l kai kuri\xc5\xb3 i\xc5\xa1laid\xc5\xb3 buvo u\xc5\xbedarytas. 1961 metais Metro-Goldwyn-Mayer teis\xc4\x99 kurti Tomo ir D\xc5\xbeerio filmukus suteik\xc4\x97 \xc4\x8cekoslovakijos animacini\xc5\xb3 filmuk\xc5\xb3 studijai \xe2\x80\x9eRembrandt Films\xe2\x80\x9c, kurie suk\xc5\xabr\xc4\x97 13 nauj\xc5\xb3 serij\xc5\xb3._NEWLINE_Nuo 1963 met\xc5\xb3 Tomo ir D\xc5\xbeerio 34 serijas suk\xc5\xabr\xc4\x97 \xc4\x8cako D\xc5\xbeonso kompanija Sib Tower 12 Productions (v\xc4\x97liau pavadinta Visual Arts). \xc5\xa0ie animacinio filmo serijos buvo kurtos iki 1967 met\xc5\xb3. \xc5\xa0ios serijos skyr\xc4\x97si nuo pirmiau leist\xc5\xb3 serij\xc5\xb3 tiek humoru, kurio nebuvo tiek daug, tiek ir pa\xc4\x8diais persona\xc5\xbeais, kurie atrod\xc4\x97 kiek kitaip\xc2\xa0\xe2\x80\x93 katinui Tomui pakeit\xc4\x97 antakius, kurie buvo pastorinti, kailis \xc4\xafgavo daugiau pilkos spalvos atspalv\xc4\xaf, ausys \xc4\xafgavo labiau a\xc5\xa1trius kampus, o uodega buvo ilgesn\xc4\x97, o peliukui D\xc5\xbeeriui pakeit\xc4\x97 aki\xc5\xb3 ir aus\xc5\xb3 atstumus ir dyd\xc5\xbeius, kailio spalva \xc4\xafgavo daugiau \xc4\xaf \xc5\xa1okoladin\xc4\x99 spalv\xc4\x85._NEWLINE_Nuo 1960 met\xc5\xb3 animacinis filmas buvo jau prad\xc4\x97tas transliuoti per televizij\xc4\x85. Ta\xc4\x8diau Hanos ir Barberos kurtos serijos d\xc4\x97l politin\xc4\x97s korekt\xc5\xabros buvo pakeistos to paties \xc4\x8cako D\xc5\xbeonso, kurio komanda i\xc5\xa1kirpo kai kurias dalis. Viena i\xc5\xa1 svarbiausi\xc5\xb3 poky\xc4\x8di\xc5\xb3 buvo pakeista katino Tomo \xc5\xa1eiminink\xc4\x97- afroamerikiet\xc4\x97 pagyvenusi moteri\xc5\xa1k\xc4\x97 kai kuriose serijose jau buvo pakeista \xc4\xaf jaun\xc4\x85 air\xc4\x99. Ta\xc4\x8diau v\xc4\x97liau \xc5\xa1io sprendimo atsisak\xc4\x97 ir paliko toliau katino Tomo \xc5\xa1eimininke b\xc5\xabti pagyvenusi\xc4\x85 moteri\xc5\xa1k\xc4\x99._NEWLINE_1975 metais serialas atgal buvo kuriamas animatori\xc5\xb3 Viljamo Hanos ir D\xc5\xbeozefo Barberos. Per TV stot\xc4\xaf ABC buvo rodytos dar 16 serij\xc5\xb3 animacinio serialo \xe2\x80\x9eKatino Tomo ir Peliuko D\xc5\xbeerio nuotykiai\xe2\x80\x9c, kuriame smurto jau buvo ma\xc5\xbeiau, kol gal\xc5\xb3 gale kai kuriose serijose Tomas ir D\xc5\xbeeris tapo gerai bi\xc4\x8diuliais._NEWLINE_Nuo 1980 iki 1982 met\xc5\xb3 buvo per TV stot\xc4\xaf CBS rodytos \xe2\x80\x9eTomo ir D\xc5\xbeerio komedijos \xc5\xa1ou\xe2\x80\x9c serijos, kuriose buvo stengiamasi atgaivinti 1940\xe2\x80\x931958 met\xc5\xb3 animacinio filmo dvasi\xc4\x85 ir siu\xc5\xbeet\xc4\x85._NEWLINE_1990 metais buvo i\xc5\xa1leistas animacinis serialas \xe2\x80\x9eTomas ir D\xc5\xbeeris: at\xc5\xbealos\xe2\x80\x9c, kur pasakojama katino Tomo ir peliuko D\xc5\xbeerio vaikyst\xc4\x97s metai. I\xc5\xa1 viso buvo sukurti 4 sezonai.\n_START_SECTION_\nPilnametra\xc5\xbeiniai filmai\n_START_PARAGRAPH_\n1992 metais pasirod\xc4\x97 pirmas pilnametra\xc5\xbeinis animacinis filmas \xe2\x80\x9eTomas ir D\xc5\xbeeris\xe2\x80\x9c kur\xc4\xaf suk\xc5\xabr\xc4\x97 kino kompanijos \xe2\x80\x9eTurner Pictures\xe2\x80\x9c ir \xe2\x80\x9eFilm Roman\xe2\x80\x9c. \xc5\xa0iame filme rodoma, kaip Tomas ir D\xc5\xbeeris ruo\xc5\xa1iasi su savo namo \xc5\xa1eimininkais persikelti gyventi \xc4\xaf kitus namus, ta\xc4\x8diau jie nesp\xc4\x97ja \xc4\xaf automobil\xc4\xaf, kuris su visais daiktais i\xc5\xa1va\xc5\xbeiavo \xc4\xaf nauj\xc4\x85 viet\xc4\x85. Taip jie i\xc5\xa1siruo\xc5\xa1ia keliauti \xc4\xaf savo naujus namus ir juos susirasti. Jiems padeda sutikta na\xc5\xa1lait\xc4\x97 Robyn, kuri taip pat gr\xc4\xaf\xc5\xbeusi ie\xc5\xa1koti savo t\xc4\x97vo, kuris pasirodo ne\xc5\xbeuvo. Taip visi trys herojai ir keliauja ie\xc5\xa1koti Robyn t\xc4\x97vo. Pats filmas sulauk\xc4\x97 daug neigiamos kritikos tiek d\xc4\x97l paties siu\xc5\xbeeto, tiek ir dialogo. Kino teatruose \xc5\xa1is filmas surinko viso labo tik apie 3,5 mln JAV doleri\xc5\xb3 2005 metais pasirodo du i\xc5\xa1 karto animaciniai filmai \xe2\x80\x9eSkrydis \xc4\xaf Mars\xc4\x85\xe2\x80\x9c ir \xe2\x80\x9eGreiti ir gauruoti\xe2\x80\x9c. Dar po met\xc5\xb3 buvo pasirod\xc4\x99s animacinis filmas \xe2\x80\x9eTom and Jerry: Shiver Me Whiskers\xe2\x80\x9c, pasakojantis apie abu persona\xc5\xbeus, tapusius piratais, ie\xc5\xa1kan\xc4\x8diais lobio negyvenamoje saloje.\n_START_SECTION_\nKritika\n_START_PARAGRAPH_\nKaip ir dauguma animacini\xc5\xb3 film\xc5\xb3, kurt\xc5\xb3 po antrojo pasaulinio karo, \xc5\xa1iais laikais sulaukia kritikos d\xc4\x97l rasin\xc4\x97s diskriminacijos. Did\xc5\xbeioji dalis filmukuose apie Tom\xc4\x85 ir D\xc5\xbeer\xc4\xaf vykstantys sprogimai visada nuda\xc5\xbeo Tom\xc4\x85 arba D\xc5\xbeer\xc4\xaf juoda spalva, pasidaro didel\xc4\x97s l\xc5\xabpos. Taip pat gin\xc4\x8do objektu da\xc5\xbenai yra katino Tomo \xc5\xa1eiminink\xc4\x97s afroamerikiet\xc4\x97s pagyvenusios moteri\xc5\xa1k\xc4\x97s pasirodymas su tam tikrais stereotipais, kaip kalb\xc4\x97jimo akcentas ir baim\xc4\x97 grau\xc5\xbeikams. Taip pat didel\xc4\xaf d\xc4\x97mes\xc4\xaf \xc5\xbei\xc5\xabrovai pateikia ir filmukuose rodom\xc4\x85 r\xc5\xabkym\xc4\x85, kuris, pagal kai kuri\xc5\xb3 \xc5\xbei\xc5\xabrov\xc5\xb3 nuomones, gali tur\xc4\x97ti neigiamos \xc4\xaftakos vaikams.\n_START_SECTION_\n\xc4\xaedomus faktas\n_START_PARAGRAPH_\nKito kultinio animacinio serialo \xe2\x80\x9eSimpsonai\xe2\x80\x9c herojai Nie\xc5\xbetukas ir Krap\xc5\xa1tukas\xc2\xa0\xe2\x80\x93 filmukas filmuke\xc2\xa0\xe2\x80\x93 yra Tomo ir D\xc5\xbeerio parodija.'